google/wiki40b huggingface dataset:
Fašodská kríza

Fašodská kríza (iné názvy: fašodský konflikt, fašodský incident) bolo vyvrcholenie územných sporov dvoch koloniálnych ríš (francúzskej a britskej) o územia vo východnej Afrike, ktoré spôsobilo v roku 1898 medzinárodnú roztržku. K eskalácii napätia došlo v dôsledku francúzskej expedície do Fašody (Kodoku) na Bielom Níle, ktorá bola zameraná na získanie kontroly nad Nílom a vytlačenie Británie z Egypta.

Náčrt udalostí

Briti mali v Afrike sen o úplnom severojužnom spojení svojich afrických kolónií, a to prostredníctvom transafrickej železnice Káhira - Kapské Mesto (jej myšlienkovým otcom bol Cecil Rhodes). Táto predstava sa však prelínala so záujmami druhej silnej koloniálnej ríše v oblasti - Francúzska, ktoré chcelo obdobným spôsobom prepojiť svoje africké kolónie od Senegalu na západnom pobreží Afriky až po Francúzske Somálsko (dnes Džibutsko) na pobreží Červeného mora. Obidve ambície sa pretli v sudánskom mestečku Fašoda (dnes Kodok) na Bielom Níle, do ktorého dorazila v júli 1898 francúzska výprava pod vedením kapitána Jean-Baptiste Marchanda. Briti na území severného Sudánu pôsobili už dlhšiu dobu, keď sa im krátko predtým podarilo zničiť ríšu Mahdího a po bitke pri Omdurmane a následnom dobytí Chartúmu sa presunuli pod velením generála Herberta Kitchenera v septembri 1898 do Fašody.
Od tejto chvíle počas ďalších dvoch mesiacov boli vzájomné britsko-francúzske vzťahy zmrazené. Londýn žiadal, aby francúzsky oddiel opustil fašodskú oblasť. Francúzskemu vedeniu v tých časoch komplikovala situáciu vnútropolitická kríza okolo Dreyfusovej aféry a ani spojenecká Ruská ríša nemalo najmenšie pochopenie pre koloniálne dobrodružstvo v Afrike, a tak novembra 1898 Marchandovi muži dostali príkaz stiahnuť sa z pozícií. Definitívnu bodku za sporom dala zmluva z 21. marca 1899, v ktorej Francúzsko uznáva povodie horného Nílu za sféru britského vplyvu.
Fašodská kríza bola najvážnejšou britsko-francúzskou roztržkou v druhej polovici 19. storočia a jej výsledkom bolo francúzske poníženie. Takisto ukázala limity francúzskej zahraničnej politiky a zakrátko potom sa Francúzsko realisticky rozhodla pre kooperatívny rámec vzťahov so svojimi susedmi. Urovnanie vzťahov medzi Francúzskom a Veľkou Britániou umožnilo neskoršie uzavretie tzv. srdečnej dohody.
Ovčie

Dejiny

Obec Ovčie sa spomína v jednej z listín už v roku 1318. V roku 1320 si štyria synovia zemana Beňadika rozdelili zdedené majetky, pričom Ovčie pripadlo Dominikovi. V spojitosti s deľbou vznikla ďalšia správa o tejto dedine. Z obsahu oboch vyplýva, že Ovčie jestvovalo už pred rokom 1318. V listine z roku 1320 sa vyskytuje pod latinským názvom Wytex Noua v zmysle Nový Víťaz, z čoho je zrejmé, že Ovčie bolo mladou dedinou, mladšou ako Víťaz a vzniklo na majetku Víťaza. V písomnostiach z 15. - 16. storočia vyskytuje sa pravidelne pod maďarským názvom Kysvitez v zmysle Malý Víťaz.
Už v 16. storočí sa do písomností náhodne dostal slovenský názov Ovčie, ktorý je obsahovo úplne iný ako latinský, resp. maďarský názov a pôvodne ako chotárny názov sa vzťahoval k miestu, na ktorom vzniklo sídlisko. Oné miesto pomenovali obyvatelia Víťaza a zemania vytvorili maďarský názov. Chotárny, resp. miestny názov Ovčie svedčí, že obyvatelia Víťaza tam pásli ovce pred 14. storočím
V stredoveku obec patrila Szinyeyovcom, neskôr Hedryovcom, Bertóthyovcom a v 19. stor. Tahyovcom.
Ovčie v 14. - 16. storočí postupne patrilo zemanom zo Širokého, Bertotoviec a Fričoviec. V roku 1600 obec mala 15 obývaných domov. Počas prvého sčítania ľudu, roku 1787 mala obec 31 domov a 178 obyvateľov, v roku 1828 - 34 domov a 281 obyvateľov. V roku 1910 v nej žilo 276 ľudí. V súčasnosti je počet obyvateľov v obci 670.
Obyvatelia sa v minulosti zaoberali tradičným poľnohospodárstvom, chovom dobytka, lesnými prácami a domácim remeslom (výroba metiel).
Do roku 1918 obec administratívne patrila do Šarišskej stolice. Obec Ovčie leží na južnom okraji Šarišskej vrchoviny, na styku s Čiernou horou v nadmorskej výške okolo 480 m.
Benedetto Croce

Životopis

Narodil sa do bohatej katolíckej rodiny. Rodičia mu zomreli už v detstve pri, zemetrasení, a preto ho vychovával jeho strýko Silvio Spaventa.

V rokoch 1920-1921 bol ministrom školstva, roku 1944 znova minister. V roku 1925 napísal manifest proti fašizmu v Taliansku. V roku 1943 založil (do roku 1947 aj viedol) Liberálnu stranu. V roku 1947 založil Taliansky inštitút pre historické študie.
V rokoch 1903-1944 vydával vplyvný literárno-filozofický časopis „La Critica“.
Jardin

Poloha

Obec má rozlohu 9,25 km². Najvyšší bod je položený 407 m n. m. a najnižší bod 194 m n. m.

Obyvateľstvo

Počet obyvateľov obce je 2 248 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
To bol Magicfestival

To bol Magicfestival bol zábavný program z prostredia Magicfestivalu Bratislava 1983 - festivalu modernej mágie, ktorý sa uskutočnil v Parku kultúry a oddychu v Bratislave.

Program v roku 1983 vyrobila Slovenská televízia Bratislava.

Stopáž:00:57:54 h.
Agrigento (provincia)

Geografia

Na území provincie sa nachádzajú jazerá Lagi di Megazzolo a Lago Arancio, blízko Sambuca di Sicilia sa týčia hory Arancio (403 m nm) a Cirami (516 m nm).
Súčasťou provincie sú aj Pelagické ostrovy (Lampedusa, Linosa a Lampióny).
Medzi Sambuca di Sicilia a Caltabellotta sa nachádza enkláva provincie Palermo.
Mesačná sonda

Mesačná, alebo lunárna sonda je kozmická sonda, ktorej úlohou je prieskum Mesiaca alebo jeho blízkeho okolia. Tento výskum môže byť vykonávaný krátkodobo počas blízkeho preletu okolo Mesiaca, prípadne dlhodobejšie z jeho obežnej dráhy, alebo priamo z jeho povrchu. 
Keďže Mesiac je naše najbližšie vesmírne teleso, bol prvým a najčastejším cieľom kozmických sond v počiatkoch kozmonautiky. Rané sondy určené k jeho prieskumu boli zväčša veľmi jednoduché a často sa potýkali s množstvom technologických problémov, pomerne rýchlo sa však vyvíjali a stávali sa stále viac komplexnejšími. Aj mimo pilotovaných kozmických výprav (program Apollo) nám poskytli (a poskytujú) o Mesiaci enormné množstvo informácii.
Líniové ostrovy

Liniové ostrovy (anglicky Line Islands, tiež Teraina Islands či Equatorial Islands) sú reťazec 11 koralových ostrovov (409 km²) v strednej časti Tichého oceánu v Polynézii. Nachádzajú sa južne od Havajských ostrovov, približne medzi 147° až 162° západnej dĺžky a 11° južnej šírky až 6° severnej šírky. V smere severozápad - juhovýchod dosahujú celkovú dĺžku 2350 km, čo z Líniových ostrovov robí jeden z najdlhších ostrovných reťazcov na svete. Osem z ostrovov je súčasťou republiky Kiribati, zvyšné tri sú teritória Spojených štátov, ktoré spravujú v rámci Menších odľahlých ostrovov. Reťazec je geograficky rozdelený do troch skupín: Severných, Centrálnych a Južných Líniových ostrovov. 
Ostrovy patriace Kiribati sa nachádzajú v časovom pásme UTC+14, čo je prvé miesto na Zemi, kde sa začína nový deň. Majú tu rovnaký čas ako na Havajských ostrovoch, je však posunutý o deň dopredu. Tri ostrovčeky Spojených štátov sa nachádzajú v časovom pásme UTC-10, rovnako ako Havaj. 
Spolu na nich žije asi 1700 obyvateľov. Z toho najviac na ostrove Kiritimati, ktorý patrí k najväčším atolom sveta. Objavil ho roku 1777 ako prvý ostrov súostrovia Line anglický kapitán James Cook. Následne boli Líniové ostrovy v roku 1888 anektované Spojeným kráľovstvom s výhľadom na položenie pacifického telegrafného kábelu, pričom Fanningov ostrov sa mal stať retranslačnou stanicou. Kábel bol skutočne položený a fungoval medzi rokmi 1902 a 1963.
Uralský federálny okruh

Uralský federálny okruh (rus. Уральский федеральный округ) je jeden z ôsmich federálnych okruhov Ruska. Nachádza sa v západnej časti ázijskej časti Ruska. Okruh je rozlohou najväčším regiónom Ruskej federácie, má rozlohu 1 788 900 km² a žije tu 12 373 926 obyvateľov (2002). Najväčšími mestami sú Jekaterinburg, Čeľabinsk a Ťumeň.
Uralský federálny okruh bol založený Výnosom prezidenta Ruskej federácie č. 849 dňa 13. mája 2000 ako jeden z federálnych okruhov nového administratívneho usporiadania Ruska.
Patrí k ekonomicky najvýznamnejším regiónom Ruskej federácie, produkuje sa tu 16 % hrubého národného produktu a 20 % priemyselnej produkcie krajiny. 42 % vybratých daní v ruskom štátnom rozpočte pochádza práve z tohto okruhu. V Uralskom federálnom okruhu sa nachádza obrovské nerastné bohatstvo, tretina ruských ložísk ropy, šestina zásob železnej rudy, 10 % drevnej hmoty, viac ako 4 % zásob farebných kovov. Toto územie je bohaté na veľké ložiská bauxitu, chromitu, farebných a vzácnych kovov, fosfátov, baritu, vápenca a ďalších prírodných stavebných materiálov. Ťaží sa tu viac ako 92 % plynu a 68 % ropy Ruskej federácie. Práve odtiaľto pochádza 40 % ruskej produkcie ocele.
Fisherovo-Snedecorovo rozdelenie

Fisherovo-Snedecorovo rozdelenie (pravdepodobnosti) (iné názvy: Fisherovo-Snedecorovo pravdepodobnostné rozdelenie, Fisherovo-Snedecorovo F-rozdelenie, Fisherovo-Snedecorovo rozdelenie F, Fisherovo (F-)rozdelenie (pravdepodobnosti), Snedecorovo (F-)rozdelenie (pravdepodobnosti), F-rozdelenie (pravdepodobnosti), rozdelenie F) je v teórii pravdepodobnosti a matematickej štatistike spojité rozdelenie pravdepodobnosti.
Rozdelenie je pomenované podľa Ronaldovi Aylmerovi Fisherovi a Georgeovi Waddelovi Snedecorovi, dvoch významných matematikoch.
Fisherovo-Snedecorovo rozdelenie má v matematickej štatistike veľmi významné postavenie a využitie. Najčastejšie sa používa pri testovaní štatistických hypotéz. Pri tomto testovaní sa využívajú kritické hodnoty F-rozdelenia, ktoré sú tabelované a na základe nich vieme testovanú štatistickú hypotézu prijať alebo zamietnuť.

Vlastnosti

Ako vidíme z definície, toto rozdelenie závisí od počtu stupňov voľnosti. Graf rozdelenia je asymetrický.

Pokiaľ má náhodná premenná X Fisherovo-Snedecorovo rozdelenie, tak potom jej k-ty začiatočný moment má nasledovný tvar:

\mu_{k} = \left(\frac{n}{m}\right)^{k}\frac{\Gamma(\frac{m}{2} + k)\Gamma({n}{2}-k)}{\Gamma({m}{2})\Gamma(\frac{n}{2})}
Z tohto vzťahu ľahko vidíme, že pre strednú hodnotu a disperziu náhodnej premennej X s Fisherovým-Snedecorovým rozdelením platí nasledovné:

E(X) = \frac{n}{n - 2}
 ; pre n > 2

D(X) = \frac{2n^2(m+n-2)}{m(n-2)^2(n-4)}
 ; pre n > 4

Kritická hodnota

Kritické hodnoty sa využívajú pri testovaní štatistických hypotéz a pre Fisherovo-Snedecorovo rozdelenie sú tabelované. Kritickú hodnotu môžeme zadefinovať nasledovne:
Nech X je náhodná premenná, ktorá má Fisherovo-Snedecorovo rozdelenie s m a n stupňami voľnosti. Potom hodnotu \operatorname F(m, n, \alpha), ktorú náhodná premenná X presiahne so zvolenou pravdepodobnosťou \alpha nazývame kritickou hodnotou Fisherovho-Snedecorovho rozdelenia. Teda matematicky zapísané:
P (X > F(m, n, \alpha)) = \int_{F(m, n, \alpha)}^{\infty} f_{m, n}(x) \mathrm{d}x = \alpha
Thorailles

Poloha

Obec má rozlohu 3,45 km². Najvyšší bod je položený 144 m n. m. a najnižší bod 128 m n. m.

Obyvateľstvo

Počet obyvateľov obce je 166 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Berg (Bruck an der Leitha)

Demografia

Podľa sčítania obyvateľov v roku 2001 v obci žilo 93,6 % Rakúšanov a 6,4 % iných národností. Majoritným rodným jazykom bola nemčina (94,4 %) nasledovaná chorvátskym jazykom (0,9 %), tureckým jazykom (0,6 %) a ostatným jazykmi (4,1 %). Podľa vierovyznania sa väčšina obyvateľov (84,1 %) hlásila k rímskokatolíckemu vierovyznaniu, 3,1 % boli evanjelici a. v., 3,1 % obyvateľov sa hlásilo k islamu a 7,6 % obyvateľov bolo bez vyznania. 

Podľa štátneho občianstva malo 93,4 % obyvateľov rakúske štátne občianstvo, 2,4 % slovenské štátne občianstvo, 1,5 % macedónske občianstvo a 2,7 % iné štátne občianstvo.
La Cropte

Poloha

Obec má rozlohu 14,15 km². Najvyšší bod je položený 87 m n. m. a najnižší bod 51 m n. m.

Obyvateľstvo

Počet obyvateľov obce je 218 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Trigonometria

Trigonometria (z gréč. trigona – tri uhly a metro – merať) je disciplína matematiky zaoberajúca sa praktickými úlohami súvisiacimi s uhlami a trojuholníkmi s využitím goniometrických funkcií ako sínus, kosínus a tangens. Trigonometria ako súčasť goniometrie má blízky vzťah ku geometrii, aj keď nepanuje všeobecná dohoda aký presne; pre niektorých je trigonometria len praktický pododbor geometrie.

Raná história

Počiatky trigonometrie sa datujú až ku kultúram starovekého Egyptu a civilizáciám Babylončanov a údolia rieky Indus pred 3000 rokmi. Indickí matematici mali na dobrej úrovni rozvinuté algebrické výpočty s premennými, ktoré využívali v astronómii a medzi ktoré patrila aj trigonometria.
Grécky matematik Hipparchos okolo roku 150 pred Kr. napísal trigonometrické tabuľky pre riešenie problémov s trojuholníkmi.
Iný grécky matematik, Ptolemaios okolo roku 100 ďalej rozvinul trigonometrický aparát.

Trigonometria dnes

Dnes existuje enormné množstvo aplikácií trigonometrie. Medzi dôležité patri technika triangulácie, ktorá sa používa v astronómii na meranie vzdialeností susedných hviezd, v geografii na meranie vzdialeností medzi orientačnými bodmi a v satelitných navigačných systémoch. Ďalšie aplikácie trigonometrie nachádzame v astronómii (a teda aj v navigácii na oceánoch, lietadlách a vo vesmíre), hudobnej teórii, akustike, optike, analýze finančných trhov, elektronike, teórii pravdepodobnosti, štatistike, biológii, medicínskej diagnostike (počítačová tomografia a ultrazvuk), farmácii, chémii, teórii čísel (a teda aj v kryptológii), seizmológii, meteorológii, oceánografii, v mnohých fyzikálnych vedách, geodézii, architektúre, fonetike, ekonómii, počítačovej grafike, kartografii, kryštalografii a v mnohých iných.
Nod-sur-Seine

Poloha

Obec má rozlohu 24,86 km². Najvyšší bod je položený 384 m n. m. a najnižší bod 244 m n. m.

Obyvateľstvo

Počet obyvateľov obce je 256 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Hiragana

Dejiny

Hiragana bola kodifikovaná roku 1946, keď došlo k zjednoznačneniu priradení jednotlivých symbolov ku zvukom a dva symboly (wi, we) boli označené za zastarané. Táto slabičná abeceda vznikla v 9. storočí za prispenia budhistického kňaza Kúkaia (774-835). Jednotlivé symboly vznikli zjednodušením celých (hira znamená v japončine „celkový“) čínskych znakov kandži (na rozdiel od katakany, ktorá vznikla zjednodušením iba časti čínskych znakov), u ktorých už predtým došlo k desemantizácii a fonetizácii (stratili význam a stali sa iba zvukmi, aby mohli vyjadrovať japonské koncovky). Znaky hiragany sú zložitejšie a na písanie obtiažnejšie ako znaky katakany. Nie dlho po svojom vzniku bolo toto písmo nazývané takisto onnade (ženská ruka) - písali ním totiž prevažne ženy (muži používali katakanu a kandži), ktorým nebolo umožnené učiť sa znakom kanji, ktoré boli považované za príliš zložité. Vďaka zavedeniu hiragany tak vzniklo množstvo literárnych diel z rúk žien z obdobia Heian.
Šemšiansky potok

Prameň

Pramení v juhovýchodnej časti Volovských vrchov na juhojuhovýchodnom svahu Bielej skaly (597,3 m n. m.) v lokalite Panský les, v nadmorskej výške približne 460 m n. m.

Smer toku

Od prameňa tečie sprvu juhozápadným smerom, následne vteká do vodnej nádrže Šemša a pokračuje severojužným smerom. Pod obcou Šemša tečie prechodne juhojuhovýchodným smerom, po sútoku s Vydumancom sa stáča juhozápadným smerom. Na dolnom toku, medzi sútokom so Slaným potokom a ústím, tečie juhojuhozápadným smerom.

Ústie

Do Čečejovského potoka sa vlieva juhojuhovýchodne od obce Paňovce v nadmorskej výške cca 225 m n. m.
Albiac (Haute-Garonne)

Poloha

Obec má rozlohu 4,71 km². Najvyšší bod je položený 263 m n. m. a najnižší bod 175 m n. m.

Obyvateľstvo

Počet obyvateľov obce je 198 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Vráskavec minke

Opis

Má malé kostice, dlhé iba asi 30 centimetrov, na každej strane hornej čeľuste sa ich nachádza 230-260. Nemá nejaký univerzálny rytmus sťahovania a vyskytuje sa v rôznych vodách: na otvorenom mori, v blízkosti ľadových polí, pobreží, fjordov a ústí riek. Kŕmi sa osamote, loví v tesne zomknutých húfoch krilu a rýb. Nie je veľmi plachý, približuje sa ku kotviacim lodiam. V strede zimy sa narodí 3 metre dlhé mláďa, odstavené je po 4 mesiacoch. V poslednom období bol ako samostatný druh vyčlenený menší vráskavec antarktický (Balaenoptera bonaerensis). Vráskavec minke má na rozhraní čierneho chrbta a bieleho brucha „dymové“ fľaky. Biely pruh na prsných plutvách môže zasahovať až k hrudi. Vráskavec minke tvarom tela pripomína delfína. Má zahrotenú papuľu, končistú hlavu a záhyb idúci od papule po dva dýchacie otvory umiestnené dosť vzadu za čelom. Je to rýchly a obratný plavec, schopný prerážať veľké oceánske vlny, čím občas vytvára pôsobivú vodnú triešť.
Volejbalová extraliga mužov 2015/16

Systém súťaže

Po odohraní základnej časti raz doma a vonku sa družstvá v 2. časti súťaže (nadstavbovej) rozdelili na 2 skupiny, o 1. – 5. a 6. – 9. miesto. Družstvá si body zo základnej časti prenášali do nadstavbovej časti, v ktorej odohrali zápasy s každým družstvom raz doma a vonku. Družstvá na 1. až 8. mieste po nadstavbovej časti postúpili do štvrťfinálových zápasov play-off. Štvrťfinálové a semifinálové duely play-off a duel o 3. miesto sa hrali na 3 víťazné zápasy, stretnutia o umiestnenie na 2 hrané zápasy a finálové play-off na 4 víťazné zápasy. Zo súťaže priamo nevypadlo žiadne družstvo; družstvo na 9. mieste odohralo baráž s dvoma účastníkmi 1. ligy.
Thiepval

Poloha

Obec má rozlohu 4,4 km². Najvyšší bod je položený 154 m n. m. a najnižší bod 70 m n. m.

Obyvateľstvo

Počet obyvateľov obce je 128 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Turistická značkovaná trasa číslo 2406

Turistická značkovaná trasa číslo 2406 je modrá trasa v Malých Karpatoch, ktorá spája mesto Pezinok s obcou Pernek. Dĺžka trasy je 15 km.
Cušima (provincia)

Dejiny

Pôvod provincie Cušima je nejasný. Je možné, že Cušima bola uznaná za provinciu dvorom Jamato v 5. storočí. V rámci systému Ricurjó sa Cušima stala formálne provinciou.
Provincia Cušima sa stala strategickou oblasťou, ktorá zohrala významnú úlohu v národnej obrane proti možnej invázii z kontinentu a v obchode s Kóreou. Po porážke Japonska na Kórejskom polostrove v roku 663, bol na ostrove vybudovaný hrad Kaneda.
Provincia Cušima bola riadená cušimským Kuni no mijacuko až do obdobia Heian. Tento klan bol neskoršie nahradený klanom Ahiru. v polovici 13. storočia rástla moc klanu Só až na konci 15. storočia získal kontrolu nad celým ostrovom. V období Edo bola provincia Cušima ovládaná v rámci oblasti Cušima-Fučú (oblasť Izuhara) klanom Só. Daimjó provincie Cušima bol oficiálne poverovaný zastupovaním šóguna v japonsko-kórejských vzťahoch a mal monopol na obchod s kórejskou dynastiou Joseon.
Po zrušení feudálnych panstiev sa v roku 1871 oblasť Cušima-Fušú stala prefektúrou Izuhara. V tom istom roku, bola prefektúra Izuhara pripojená k prefektúre Imari, ktorá bola v roku 1872 premenovaná na prefektúru Saga. Cušima bola v roku 1872 prenesená do prefektúry Nagasaki.
Skupina armád Visla

Skupina armád Visla (nem. Heeresgruppe Weichsel) bola armádna skupina nemeckej armády, pôsobiaca na sklonku druhej svetovej vojny. Bola vytvorená 24. januára 1945 zo zvyškov Skupiny armád A, Skupiny armád Stred a ďalších menších bojových zoskupení. Jej úlohou bolo brániť Berlín pred postupujúcou Červenou armádou. Prvým veliteľom tejto armádnej skupiny bol Heinrich Himmler, ktorého vzhľadom na jeho nedostatočné skúsenosti s velením armády nahradil po neúspešnej ofenzívnej operácii Slnovrat generál Gotthard Heinrici. Jednotky Skupiny armád Visla sa zúčastnili bitky o Berlín a bojovali v Halbskom kotli. Po bezpodmienečnej kapitulácii Nemecka armádna skupina zanikla.
Canterburská scéna

Canterburská scéna je označením britských progresívne rockových hudobníkov pôsobiacich v období 60. a 70. rokov 20. storočia v okolí mesta Canterbury. Typická je pre nich kombinácia jazz rock fusion a všeobecných džezových prvkov s psychedelickým rockom.
Niekedy sú u nich zrejmé aj vplyvy folku alebo blues. Jednou z prvých skupín označovaných týmto termínom bola skupina The Wilde Flowers, ktorá bola založená roku 1964. Medzi neskoršie skupiny patria napríklad Matching Mole, Soft Machine, Caravan, Gong, Hatfield and the North, alebo National Health. Za najuznávanejšie hudobné albumy žánru sú považované In the Land of Grey and Pink od Caravan, Rock Bottom od Roberta Wyatta, Third od Soft Machine, You od skupiny Gong a niektoré ďalšie.

Definícia

Canterburská scéna je do značnej miery definovaná ako súbor hudobníkov a kapiel, ktorých vzájomné väzby sú prepletené ich členmi. Ich spoločným znakom nie je podobný hudobný štýl, ale isté čudáctvo, vplyv psychedélie, nezrozumiteľné texty, hranie v improvizáciách, ktoré sú odvodené od klasického džezu. Skutočnou podstatou zvukov z Canterbury je napätie medzi harmóniami, širokými improvizáciami a úprimná túžba písať chytľavé popové pesničky. V tom najlepšom v hudbe z Canterbury spolu znejú v zábavnom a roztomilom podaní hudobne hlúpe a hudobne vážne nápady.
Na Canterburskej scéne nájdeme viacero variácií prístupu k hudbe. Od poprockových kompozícií prvých nahrávok Soft Machine a ešte viac v podaní kapely Caravan, po avantgardne komponované hudobné kúsky aké hrali napríklad National Health, či improvizovaný džez, ktorý neskôr produkovali Soft Machine alebo In Cahoots. Didier Malherbe zo skupiny Gong definoval scénu, že „využíva určité zmeny akordov hlavne používaním menších menších druhých akordov, niektorých harmonických kombinácií, estetickú čistotu, a spôsob improvizácie, ktorý je veľmi odlišný od toho, čo sa používa v džeze“.
Okolo existencie a definíciách Canterburskej scény sa vedú debaty. Dave Stewart zo skupiny Camel sa sťažoval na toto označenie, že on a mnoho ďalších hudobníkov identifikovaných s Canterburou scénou nikdy nemal nič spoločné s oblasťou okolo Canterbury. Bývalý člen Soft Machine, basgitarista Hugh Hopper, ktorý žil blízko Canterbury v Whitstable povedal: „Myslím, že toto označenie je žurnalistický nápad... mne to nevadí, ale ľudia ako Robert Wyatt, toto označenie nemajú radi, pretože sa narodili niekde úplne inde a sem chodili iba do školy. V čase keď štartovali ako Wilde Flowers sme ťažko mohli pracovať v Canterbury. Nebolo to dovtedy, kým neprišli Robert a Daevid do Londýna aby začali ako Soft Machine. Neboli skutočnou kapelou z Canterbury. Ale ak to pomohlo ľuďom pochopiť, či počúvať viac hudby, tak je to fajn.“
Georg Friedrich Bernhard Riemann

Životopis

Narodil sa v Breselenzi, dedine neďaleko Dannenbergu v Hanoverskom kráľovstve v dnešnom Nemecku. Jeho otec Friedrich Bernhard Riemann bol luteránsky kňaz v Breselenzi. Bernhard bol druhým zo šiestich detí.
V roku 1840 odišiel do Hannoveru, aby žil so svojou starou matkou a navštevoval lýceum. Po smrti starej matky v roku 1842 chodil na Johanneum v Lüneburgu. V roku 1846 začal študovať filológiu a teológiu na univerzite v Göttingene. Navštevoval prednášky Gaussa o metóde najmenších štvorcov. V roku 1847 mu jeho otec dovolil prestať študovať teológiu a začať študovať matematiku.
V roku 1847 sa presťahoval do Berlína, kde vyučovali Jacobi, Dirichlet a Steiner. Zostal v Berlíne dva roky a v roku 1849 sa vrátil do Göttingenu.
Riemann mal svoju prvú prednášku v roku 1854, ktorou nie len že založil odbor Riemannovskej geometrie, ale aj pripravil cestu Einsteinovej všeobecnej relativite. Bol povýšený na čestného profesora na univerzite v Göttingene v roku 1857 a v roku 1859 sa stal radovým profesorom po Dirichletovej smrti.
V roku 1862 sa oženil s Elise Kochovou.
Zomrel na tuberkulózu na svojej tretej ceste do Talianska v Selasce.
Villeau

Poloha

Obec má rozlohu 13,79 km². Najvyšší bod je položený 148 m n. m. a najnižší bod 139 m n. m.

Obyvateľstvo

Počet obyvateľov obce je 177 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Esserts-Blay

Poloha

Obec má rozlohu 15,51 km². Najvyšší bod je položený 2 080 m n. m. a najnižší bod 345 m n. m.

Obyvateľstvo

Počet obyvateľov obce je 734 (2009).
Nasledujúci graf zobrazuje vývoj počtu obyvateľov v obci.
Zdroje: INSEE